Belief In God Who Has No Physical Or Material Existence
قرآن مجید وجود اور مقصد وجود کے بارے میں ایک مکمل نظام فکر دیتا ہے جس میں ہر اس فلسفیانہ سوال کا جواب موجود ہے جو زندگی کی پہیلی سے متعلق انسان کو ہمیشہ سے درپیش رہے ہیں۔ اخلاقیات سے متعلق انسان کے سوالات کا محکم نظام پیش کرتا ہے۔ قانون اور شریعت کا ایک مکمل نظام پیش کرتا ہے جس میں ہر اصول اپنی فروع کے ساتھ جڑ کو ایک مربوط نظام بنتا ہے۔ تاریخی حقائق کے بیان میں قرآن کوئی ایسی بات نہیں کرتا جو کبھی غلط ثابت ہوگئی ہو۔ اس کی بیان کردہ تمام پیشین گوئیاں حرف بہ حرف پوری ہوئیں۔ بنی اسرائیل کی قومی حیثیت میں ان کے ساتھ کیا ہوا اور قیامت تک کیا ہوگا، اس کا مکمل لائحہ عمل بیان ہوا ہے اور ان کی قومی زندگی اسی پیٹرن پر ہے جو قرآن میں بیان ہوا۔ مثلاً یہ کہ ان پر وقتا فوقتا ایسے لوگ مسلط ہوں گے جو انھیں سزا دیں گے۔ وہ قیامت تک مسیحیوں کے زیر حکم رہیں گے۔ قرآن میں دعوی کیا گیا ہے کہ یہ کتاب محفوظ رہے گی اور یہ محفوظ رہی۔ یہ سب ایک ایسے شخص سے صادر ہوا جس کا علم و ادب کا کوئی پس منظر نہ تھا۔ انسانی علم سعی و خطا سے ارتقا پاتا ہے مگر قرآن مجید میں فکر و نظر اور بیان حقائق میں کوئی ارتقا نہیں ہوا۔ یہ سب بتاتا ہے کہ یہ کتاب انسان کی تصنیف نہیں۔ ایک علیم و خبیر ہستی کی طرف سے آئی ہے۔